AOT ลั่น “เปิดประเทศ” เต็มรูปแบบ ดันงบปี 66 เทิร์นอะราวด์
AOT คาดปีงบประมาณ 2566 กลับมามีกำไร หลังเปิดประเทศเต็มรูปแบบ 1 ก.ค.นี้ ขณะในปี 2567 คาดผู้โดยสารกลับมาปกติ 142 ล้านคน มีเที่ยวบินกว่า 8.9 แสนเที่ยวบิน
AOT คาดปีงบประมาณ 2566 กลับมามีกำไร หลังเปิดประเทศเต็มรูปแบบ 1 ก.ค.นี้ ขณะในปี 2567 คาดผู้โดยสารกลับมาปกติ 142 ล้านคน มีเที่ยวบินกว่า 8.9 แสนเที่ยวบิน
28 มิ.ย. 2565

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า แนวโน้มผลการดำเนินงานคาดว่าจะเริ่มฟื้นตัวดีขึ้นเรื่อยๆ โดยคาดว่าในปีงบประมาณ 2566 (ต.ค. 2565 – ก.ย.2566) จะเริ่มกลับมามีกำไร หลังจากรัฐบาลโดยศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 หรือ โควิด-19 (ศบค.) ได้ผ่อนคลายข้อกำหนดการเข้าราชอาณาจักรไทย สำหรับผู้เดินทางมาจากต่างประเทศ เริ่มตั้งแต่วันที่ 1 มิถุนายน2565
ขณะเดียวกันในวันที่ 1 กรกฎาคม 2565 ศบค.ได้ประกาศผ่อนคลายมาตรการมากขึ้น ทำให้ประชาชนสามารถถอดหน้ากากอนามัยในที่โล่งแจ้งได้แล้ว รวมถึงการปรับโซนจังหวัดเป็นพื้นที่สีเขียวทั้งหมด การกลับมาใช้ชีวิตแบบปกติก็จะเป็นปัจจัยสนับสนุนต่อการเดินทางท่องเที่ยวกลับมาเติบโต แต่ยังต้องลุ้นว่าโควิด- 19 จะไม่กลับมาระบาดระลอกใหม่ในช่วงตารางการบินฤดูหนาวระหว่าง ตุลาคม 2565 – มีนาคม2566 ซึ่งเป็นช่วงไตรมาส 1-2 ของปีงบประมาณ 2566 และช่วงไฮซีซันของอุตสาหกรรมการบิน
ทั้งนี้ ในช่วงก่อนเกิดการแพร่ระบาดของโรคโควิด-19  AOT มีผลการดำเนินงานเติบโตต่อเนื่อง ซึ่งมีกำไรสูงสุดในระดับ 25,170 ล้านบาทในปี 2561 และในปี 2562 มีกำไรสุทธิ 25,026 ล้านบาท ก่อนจะเริ่มโดนผลกระทบของโควิด–19 ในปี 2563 ส่งผลให้กำไรสุทธิลดลงเหลือ 4,320 ล้านบาท และในปี 2564 เรียกได้ว่าเป็นจุดต่ำสุดของ ทอท. มีผลขาดทุนสุทธิ 16,322 ล้านบาท ในขณะที่ปี 2565 ผลการดำเนินงาน 6 เดือนแรก (ตุลาคม 2564 – มีนาคม 2565) ขาดทุนสุทธิ 7,548 ล้านบาท ส่วนรายได้รวมของ 6 เดือนแรกอยู่ที่ 5,666 ล้านบาท มีแนวโน้มที่ดีที่ผลการดำเนินงานของปีงบประมาณ 2565 จะดีกว่าปี 2564
ทั้งนี้ จากการประมาณการผู้โดยสารล่าสุดเดือน มิถุนายน 2565 เริ่มเห็นสัญญาณการฟื้นตัวของผู้โดยสาร คาดว่าในปีงบประมาณ 2565 ของท่าอากาศยาน 6 แห่งของ ทอท.จะมีผู้โดยสารรวม 45 ล้านคน เที่ยวบิน 4 แสนเที่ยวบิน ฟื้นตัวคิดเป็น 33% และ 45% ตามลำดับ เมื่อเทียบกับก่อนเกิดโควิด-19 และคาดว่าผู้โดยสารใน ปีงบประมาณ 2566 และ 2567 มีจำนวน 96 ล้านคน และ 142 ล้านคน การฟื้นตัวคิดเป็น 68% และ 99% ตามลำดับ สำหรับเที่ยวบินในปีงบประมาณ 2566 และ 2567 คาดว่ามีจำนวน 665,000 เที่ยวบิน และ 892,000 เที่ยวบิน การฟื้นตัวคิดเป็น 74% และ 99% ตามลำดับ